Oficiālais Vēstnesis L 010 , 16/01/1998 Lpp. 0025 - 0027



Padomes Direktīva 97/76/EK (1997. gada 16. decembris), ar ko groza Direktīvu 77/99/EEK un Direktīvu 72/462/EEK attiecībā uz noteikumiem, kurus piemēro maltajai gaļai, gaļas izstrādājumiem un dažiem citiem dzīvnieku izcelsmes produktiem EIROPAS SAVIENĪBAS PADOME, ņemot vērā Eiropas Kopienas dibināšanas līgumu, un jo īpaši tā 43. pantu, ņemot vērā Komisijas priekšlikumu, ņemot vērā Eiropas Parlamenta atzinumu [1], ņemot vērā Ekonomikas un sociālo lietu komitejas atzinumu [2], tā kā Padomes 1976. gada 21. decembra Direktīvā 77/99/EEK par veselības problēmām, kas ietekmē gaļas produktu un dažu citu dzīvnieku izcelsmes produktu ražošanu un tirdzniecību [3], kas atjaunināta ar Direktīvu 92/5/EEK [4], ir paredzēta iespēja gaļu izmantot gaļas produktu gatavošanai, kā minēts Direktīvas 88/657/EEK 2. pantā; tā kā Direktīva 88/657/EEK no 1996. gada 1. janvāra ir atcelta un aizstāta ar Padomes 1994. gada 14. decembra Direktīvu 94/65/EK, ar ko nosaka prasības maltās gaļas un gaļas izstrādājumu ražošanai un laišanai tirgū [5]; tā kā, lai nodrošinātu juridisku noteiktību, attiecīgi jāgroza atsauces uz Direktīvu 88/657/EEK; tā kā tie noteikumi, kas pagaidu rakstura dēļ pašreiz ir novecojuši, no Direktīvas 77/99/EEK jāsvītro; tā kā bez tam, ņemot vērā īpašos ražošanas apstākļus kuņģiem, pūšļiem un zarnām, uz tiem jāattiecina citi pasākumi, kas nav iepriekš noteikti Direktīvā 77/99/EEK; tā kā jānosaka pieņemams termiņš, kurā dalībvalstīm jāizpilda šie jaunie pasākumi gan attiecībā uz ražošanu valstī, gan ievešanu no trešām valstīm, IR PIEŅĒMUSI ŠO DIREKTĪVU. 1. pants Direktīvu 77/99/EEK groza šādi: 1. Direktīvas 2. panta a) apakšpunkta ii) daļas piektajā ievilkumā un 2. panta d) apakšpunktā atsauci uz Direktīvu 88/657/EEK aizstāj ar atsauci uz Direktīvu 94/65/EK. 2. Direktīvas 3. pantā: a) A iedaļas 1. punkta otrais ievilkums ir šāds: "– saskaņā ar 9. panta 1. punktu…"; b) A iedaļas 1. punktu papildina ar šādu daļu: "vai kas ir reģistrēti un pārbaudīti saskaņā ar 9. panta 2. punktu"; c) A iedaļas 9. punktu groza šādi: - punkta a) apakšpunktu svītro, - svītro vārdus "b) no 1993. gada 1. jūlija", - i) daļa kļūst par a) apakšpunktu un ii) daļa – par b) apakšpunktu. 3. Direktīvas 9. panta 2. punktu groza šādi: "2. Dalībvalstis var pagarināt 1. punktā noteikto atkāpi uzņēmumiem, kas minēti Direktīvas 64/433/EEK 4. panta A iedaļas a) punkta i) daļā un C, D un E iedaļā, ar to saprotot, ka produktu apstrādei šajos uzņēmumos jāatbilst citām šīs direktīvas prasībām.". 4. Direktīvas 13. panta 1. punkta c) apakšpunktā svītro vārdus "līdz 1993. gada 1. jūlijam – D pielikumā noteikto veselības sertifikātu". 5. Direktīvas 13. panta 1. punkta pēdējā daļā atsauci uz Direktīvu 88/657/EEK aizstāj ar atsauci uz Direktīvu 94/65/EK. 6. Svītro 21. pantu. 7. Direktīvas B pielikuma III nodaļas 2. punkta pirmajā un otrajā ievilkumā atsauci uz Direktīvu 88/657/EEK aizstāj ar atsauci uz Direktīvu 94/65/EK. 8. Direktīvas B pielikuma V nodaļas 4. punkta piekto ievilkumu formulē šādi: "— Ja dalībvalsts tiesību akti atļauj izmantot cieti vai dzīvnieku vai augu izcelsmes proteīnus tādiem mērķiem, kas nav tehnoloģiski, – atsauce uz šādu izmantošanu saistībā ar tirdzniecības aprakstu.". 9. Direktīvas C pielikuma III nodaļu aizstāj ar tekstu šīs direktīvas pielikumā. 2. pants Direktīvas 72/462/EEK [6] 21.b panta otrajā daļā datumu "1997. gada 31. decembris" aizstāj ar datumu "1998. gada 31. decembris". 3. pants Pamatojoties uz Komisijas ziņojumu, kam pievienoti attiecīgi priekšlikumi, par kuriem Padome lemj ar kvalificētu balsu vairākumu, Padome līdz 2001. gada 31. decembrim pārskata pielikumā paredzētos noteikumus, lai pārskatītu nosacījumus, kas reglamentē uzņēmumus, no kuriem zarnas ir nākušas sākotnēji. 4. pants 1. Dalībvalstīs stājas spēkā normatīvie un administratīvie akti, kas vajadzīgi, lai līdz 1999. gada 1. janvārim izpildītu šīs direktīvas prasības. Dalībvalstis par to tūlīt informē Komisiju. Paredzot šos pasākumus, pirmajā daļā minētās dalībvalstis tajos iekļauj atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka paņēmienus, kā izdarīt šādas atsauces. 2. Dalībvalstis dara Komisijai zināmus to savu tiesību aktu galvenos noteikumus, ko tās pieņem jomā, uz kuru attiecas šī direktīva. 5. pants Šī direktīva stājas spēkā dienā, kad to publicē Eiropas Kopienu Oficiālajā Vēstnesī. 6. pants Šī direktīva ir adresēta dalībvalstīm. Briselē, 1997. gada 16. decembrī Padomes vārdā — priekšsēdētājs F. Boden [1] OV C 341, 5.12.1994., 206. lpp. [2] OV C 397, 31.12.1994., 37. lpp. [3] OV L 26, 31.1.1997. Direktīvā jaunākie grozījumi izdarīti ar Direktīvu 95/68/EK (OV L 332, 30.12.1995., 10. lpp.). [4] OV L 57, 2.3.1992., 1. lpp. [5] OV L 368, 31.12.1994., 10. lpp. [6] OV L 302, 31.12.1972., 28. lpp. Direktīvā jaunākie grozījumi izdarīti ar Direktīvu 96/91/EK (OV L 13, 16.1.1997., 26. lpp.). -------------------------------------------------- PIELIKUMS "III NODAĻA Nosacījumi, kas reglamentē tīrītu, salītu vai žāvētu un/vai termiski apstrādātu kuņģu, pūšļu un zarnu ražošanu, laišanu tirgū un ievešanu Papildus nosacījumiem A pielikumā un B pielikuma II nodaļā uzņēmumiem, kas apstrādā kuņģus, pūšļus un zarnas, jāizpilda šādi nosacījumi: 1) izejvielām jābūt no dzīvniekiem, kas pēc pirmskaušanas apskates un pēckaušanas veterinārās ekspertīzes ir atzīti par piemērotiem lietošanai pārtikā; 2) produkti, kurus nevar turēt apkārtējās vides temperatūrā, līdz to nosūtīšanai jāuzglabā šim mērķim paredzētās telpās. Jo īpaši produkti, kas nav sālīti vai žāvēti, jāuzglabā temperatūrā, kas zemāka par 3 °C; 3) izejvielas no izcelsmes kautuves uz uzņēmumu jāpārvadā pietiekami higiēniskos apstākļos un attiecīgā gadījumā, ņemot vērā laika posmu starp nokaušanu un izejvielu savākšanu, jāsasaldē. Transportlīdzekļiem un tvertnēm šādu materiālu pārvadāšanai jābūt ar gludām iekšējām virsmām, kuras ir viegli mazgājamas, tīrāmas un dezinficējamas. Transportlīdzekļiem sasaldētu materiālu pārvadāšanai jābūt konstruētiem tā, lai visā pārvadāšanas laikā varētu saglabāt vajadzīgo temperatūru; 4) telpām jābūt paredzētām iesaiņojuma un iepakojuma materiālu uzglabāšanai; 5) iesaiņošana un iepakošana jāveic higiēniskos apstākļos, šim mērķim paredzētā telpā vai vietā; 6) koka izmantošana ir aizliegta; tomēr ir atļauts izmantot koka paliktņus, lai pārvadātu attiecīgo produktu tvertnes." --------------------------------------------------